2สัปดาห์แรกปี60 "LTF" ขายแล้ว 4.5 พันล้าน
มอร์นิ่งสตาร์ฯ ยืนยัน 2 สัปดาห์แรก มียอดขาย LTF แล้ว 4,561 ล้าน กองทุนหุ้นปี 2559 มีเงินไหลออกเป็นครั้งแรกในรอบ 5 ปี
18 ม.ค. 2560

มอร์นิ่งสตาร์ฯ ยืนยัน 2 สัปดาห์แรก มียอดขาย LTF แล้ว 4,561 ล้าน กองทุนหุ้นปี 2559 มีเงินไหลออกเป็นครั้งแรกในรอบ 5 ปี
นายกิตติคุณ ธนรัตนพัฒนกิจ นักวิเคราะห์อาวุโส บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ในช่วง 2 สัปดาห์แรกของเดือน ม.ค. 2560 มียอดขายกองทุนรวมหุ้นระยะยาว (LTF) ทั้งหมด 4,561 ล้านบาท
ทั้งนี้ ยอดเงินลงทุนกองทุน LTF ที่มีสิทธิขายได้ในปี 2560 มีอยู่ประมาณ 2.14 แสนล้านบาท และจากสถิติ 5 ปีที่ผ่านมา ในเดือน ม.ค. จะมียอดขายสุทธิเฉลี่ย 3,648 ล้านบาท ขณะที่นักลงทุนที่ลงทุนในปี 2556 ที่มีสิทธิขายปีนี้เป็นปีแรกจะได้ผลตอบแทนเฉลี่ยปีละ 5%
“อย่างไรก็ตาม เชื่อว่านักลงทุนที่ซื้อ LTF ประมาณ 80% ถือหน่วยลงทุนต่อเนื่องไม่ขายออกมาทันทีที่มีสิทธิขายได้ และสำหรับนักลงทุนที่ต้องการจะขายหน่วยลงทุนจะขายออกมาในเดือน ม.ค. ไม่รอไปขายระหว่างปี” นายกิตติคุณ กล่าว
อย่างไรก็ตาม ในปี 2559 กองทุน LTF เติบโตขึ้น 8% มีเงินไหลเข้าสุทธิ 21,866 ล้านบาท และกองทุนรวมเพื่อการเลี้ยงชีพ (RMF) เติบโตขึ้น 9.59% มีเงินไหลเข้าสุทธิ 17,195 ล้านบาท ซึ่งทั้งสองกลุ่มเติบโตลดลงจากช่วง 5 ปีที่ผ่านมา ที่กองทุน LTF โตเฉลี่ย 11.75% และ RMF โตเฉลี่ย 13.96%
นายกิตติคุณ กล่าวถึงอุตสาหกรรมกองทุนรวมในปี 2559 ว่า มีเงินไหลเข้ามาลงทุน 5.25 แสนล้านบาท โดยส่วนใหญ่เข้ามาลงทุนในกองทุนตราสารหนี้ต่างประเทศแบบมีกำหนดเวลา 2.98 แสนล้านบาท และกองทุนตราสารหนี้ระยะสั้น 1.23 แสนล้านบาท
“กองทุนหรือประเภทสินทรัพย์ที่มาแรงในปี 2559 คือ กองทุนผสม โดยเม็ดเงินลงทุนสุทธิเติบโตสูงที่สุดถึง 65.44% เนื่องจากนักลงทุนเริ่มลดระดับความเสี่ยงจากการลงทุนอย่างค่อยเป็นค่อยไป หลังจากตลาดมีความผันผวนทำให้นักลงทุนมีความกังวลต่อสินทรัพย์เสี่ยงมากขึ้น” นายกิตติคุณ กล่าว
ขณะที่กองทุนตราสารหนี้ที่ลงทุนในตราสารหนี้ที่ให้ผลตอบแทนสูง มีเงินลงทุนไหลออก 4.34 หมื่นล้านบาท คาดว่าเป็นผลจากอัตราผลตอบแทนที่ลดลงจนไม่คุ้มกับความเสี่ยงที่เพิ่มขึ้น เช่นเดียวกับกองทุนตลาดเงินที่มีเงินไหลออก 2.39 หมื่นล้านบาท เนื่องจากผลตอบแทนลดลงมาใกล้เคียงกับเงินฝาก
ทั้งนี้ ปี 2559 เป็นปีแรกในรอบ 5 ปี ที่มีเงินลงทุนไหลออกจากกองทุนหุ้นไทย (ไม่รวมกองทุน LTF และ RMF) 1.1 หมื่นล้านบาท แต่ภาพรวมมูลค่าทรัพย์สินสุทธิของกองทุนหุ้นไทยยังเติบโต 11.69% โดยมีมูลค่าทั้งสิ้น 1.77 แสนล้านบาท
“ปีนี้ไม่ใช่ปีที่ดีของกองทุนหุ้นไทย เนื่องจากนักลงทุนกังวลต่อการลงทุนในหุ้นตลอดทั้งปี ประกอบกับแรงขายทำกำไรในช่วงครึ่งปีแรก โดยกองทุนหุ้นขนาดใหญ่ ที่มีเงินไหลออก 1.57 หมื่นล้านบาท แต่กองทุนหุ้นขนาดกลางและเล็ก ยังเติบโตโดยมีเงินลงทุนไหลเข้าสุทธิเป็นปีที่ 7 ติดต่อกัน” นายกิตติคุณ กล่าว
ขณะที่มีทริกเกอร์ฟันด์ออกมาเพียง 22 กองทุน ยอดเงินลงทุนไม่ถึง 7,000 ล้านบาท ซึ่งถือว่าต่ำที่สุดในรอบ 7 ปี และที่ยังทำผลตอบแทนไม่ได้ตามเป้าหมายอีก 120 กองทุน จาก 482 กองทุนที่ออกมาตั้งแต่ปี 2550
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า วันที่ 18-24 ม.ค.นี้ บลจ.ทิสโก้ จะเปิดขายกองทุนทิสโก้ อินเดีย อิควิตี้ ทริกเกอร์ 5M#2 มีนโยบายลงทุนตลาดหุ้นอินเดีย และมีเป้าหมายเลิกโครงการที่ 10.50 บาท/หน่วย ภายใน 5 เดือน